Il-Kunsill adotta valutazzjoni pożittiva dwar li l-kondizzjonijiet sabiex isir l-ewwel pass tat-tieni fażi fl-ibħra miftuħa minn EUNAVFOR MED ġew sodisfatti, wara li l-operazzjoni navali militari ssodisfat l-objettivi militari kollha relatati mal-ewwel fażi li ffokat fuq il-ġbir u l-analiżi ta' informazzjoni u intelligence. Din il-valutazzjoni hija parti mill-passi formali meħtieġa fil-proċess ta' transizzjoni tal-operazzjoni għat-tieni fażi fl-ibħra miftuħa u ser tiġi segwita malajr minn konferenza għall-ġenerazzjoni tal-forzi u l-approvazzjoni tar-regoli ta' ingaġġ tat-tieni fażi fl-ibħra miftuħa. Ladarba dawn ir-regoli jkunu miftiehma u l-Kmandant tal-Operazzjoni jindika li għandu l-assi meħtieġa, l-Ambaxxaturi tal-UE fi ħdan il-Kumitat Politiku u ta' Sigurtà ser jiddeċiedu dwar meta jiġi mniedi l-ewwel pass tat-tieni fażi. Din it-transizzjoni importanti ser tippermetti l-operazzjoni navali tal-UE kontra dawk li jiffaċilitaw id-dħul klandestin u kontra t-traffikanti tal-bnedmin fil-Mediterran biex tipproċedi għall-imbark, it-tfittxija, is-sekwestru u d-devjazzjoni fl-ibħra internazzjonali ta' bastimenti li jkunu suspettati li qed jintużaw għal kuntrabandu jew traffikar tal-bnedmin, fl-ambitu tad-dritt internazzjonali. It-tiftix ta' soluzzjonijiet għal pressjonijiet migratorji (informazzjoni ġenerali) Ara l-paġna tal-laqgħa